Յուքոմ

«Ucom ՓԲԸ» (անգլ․՝ Ucom CJSC), Հայաստանում գործող հեռահաղորդակցության ծառայություններ մատուցող առաջատար ընկերություն, որն առաջարկում է ինտերնետի, IPTV հեռուստատեսության, ֆիքսված և շարժական կապի ծառայություններ, ինչպես նաև կոնվերգենտ փաթեթներ։ 

Ընկերության ծառայությունները հասանելի են Հայաստանի ամբողջ տարածքում, Գլխավոր գրասենյակը գտնվում է Երևանում: Ucom-ն  ունի վաճառքի և սպասարկման 75 կենտրոն, որոնցից 52-ը գործում են մարզերում, իսկ 23-ը՝ Երևանում։

Ucom-ի գլխավոր տնօրենն է Ռալֆ Յիրիկյանը։

 Անվանումը 
Ucom անվանումը նշանակում է Universal Communications.

 Ծառայություններ 
Ucom-ը տրամադրում է՝

 շարժական կապ և շարժական ինտերնետ
 ֆիքսված գերարագ ինտերնետ
 հեռուստատեսություն (IPTV և OTT)
 թվային հեռախոսակապ
 կոնվերգենտ ծառայություններ
 Պատմություն 
Ucom-ը հիմնադրվել է 2009 թվականին և իր գործունեությունը սկսել է որպես հեռուստատեսության (IPTV), ինտերնետ կապի և թվային հեռախոսակապի ծառայություններ մատուցող ընկերություն։ Սկզբնական փուլում ընկերությունը ներդրել է «օպտիկա դեպի տուն» (FTTH) լուծումը, որը հնարավորություն է տվել տրամադրել IP հեռուստատեսություն, գերարագ ինտերնետ և թվային հեռախոսակապ։

2010 թվականին Ucom-ը դարձել է Հայաստանի խոշորագույն մեծածախ օպերատորներից մեկը՝ Հայաստանի և Վրաստանի միջև սեփական օպտիկամանրաթելային կապուղու գործարկման շնորհիվ։

2011 թվականին ընկերությունը սկսել է տարանցիկ ինտերնետ մատակարարել Մերձավոր Արևելքի երկրներին։ Նույն թվականին Ucom-ը ձեռք է բերել «Այքան Քոմյունիքեյշնս» ՓԲ ընկերության 100% բաժնետոմսերը, որը Երևանում տրամադրում էր լայնաշերտ ինտերնետ կապ՝ WiMAX տեխնոլոգիայի և Alcatel-Lucent բազային կայանների կիրառմամբ։

2012 թվականին ընկերությունը ձեռք է բերել «Ինտերակտիվ Թիվի» ՍՊ ընկերության 100% բաժնեմասերը, որը մատուցում էր թվային հեռուստատեսության ծառայություններ Երևանում։

2013 թվականին Ucom-ը ստացել է հանրային շարժական ինտերնետ կապի ծառայություններ մատուցելու լիցենզիա, իսկ 2015 թվականին ձեռք է բերել «Օրանժ Արմենիա» ՓԲ ընկերության 100% բաժնետոմսերը՝ մուտք գործելով Հայաստանի շարժական կապի շուկա։ 2016 թվականին ընկերությունը ՀՀ ամբողջ տարածքում գործարկել է 4G+ ցանցը։

Նույն թվականին հիմնադրվել է Յուքոմ Հիմնադրամը, որը հանդիսանում է ընկերության բարեգործական և մարդասիրական ծրագրերի հիմնական հարթակը։

2017 թվականին Ucom-ը Speedtest by Ookla ընկերության կողմից ճանաչվել է որպես «Հայաստանում ամենաարագ շարժական ցանց 2017»։ Նույն թվականին Սան Ֆրանցիսկոյում կայացած Calix ընկերության հաճախորդների խորհրդի նիստում Ucom-ը և Calix-ը հայտարարել են Հայաստանում NG-PON2 տեխնոլոգիայի ներդրման մասին, որը հնարավորություն է տվել ապահովել մինչև 10 Գբիթ/վ թողունակությամբ օպտիկական ցանց։

2017 թվականի ապրիլին Ucom-ը և «ՖՈՐԱ-ԲԱՆԿ» բաժնետիրական առևտրային բանկը ստորագրել են գործակցության համաձայնագիր, որի շրջանակում իրականացվել են ներդրումային ծրագրեր՝ ուղղված 4Play կոնվերգենտ առաջարկների և 4G+ ցանցի ընդլայնմանը։

2018 թվականին ընկերությունը ընդլայնել է իր 4G+ ցանցը՝ ապահովելով 98,05% ծածկույթ։ Նույն թվականին Ucom-ը սկսել է HD որակի հեռուստաբովանդակության ընդլայնման ուղղությամբ աշխատանքներ, ինչպես նաև գործարկել է uKid և uFleet նախագծերը՝ շարունակելով ինժեներական կրթությանը վերաբերող կորպորատիվ սոցիալական պատասխանատվության ծրագրերը։

2019 թվականին Ucom-ը թողարկել է դոլարային և դրամային պարտատոմսեր՝ համապատասխանաբար 7.5% և 11% տարեկան եկամտաբերությամբ, որոնք ցուցակվել են Հայաստանի ֆոնդային բորսայում (AMX)։ Նույն թվականին ընկերությունը տարածաշրջանում առաջիններից է գործարկել eSIM տեխնոլոգիան և հանդիսացել է WCIT 2019 համաշխարհային տեխնոլոգիական համաժողովի տեխնոլոգիական հովանավորներից մեկը։

2021 թվականին Ucom-ը Speedtest by Ookla ընկերության կողմից ճանաչվել է որպես «Հայաստանում ամենաարագ ֆիքսված ցանց 2021»։ Նույն թվականին ընկերությունը գործարկել է «Unity» կոնվերգենտ փաթեթը, որը ներառում է շարժական կապ, գերարագ ֆիքսված ինտերնետ, IPTV, WiFi 6 սարք և մինչև չորս հավելյալ SIM քարտեր հատուկ սակագնով։ 

2022 թվականին Ucom-ը հիմնադրել է զանգերի և սպասարկման կենտրոն Վանաձոր քաղաքում՝ նպատակ ունենալով զարգացնել մարզերի աշխատաշուկան և ստեղծել նոր աշխատատեղեր։ Նույն թվականին ընկերությունը Speedtest by Ookla ընկերության կողմից ստացել է «Հայաստանում ամենաարագ ֆիքսված ցանց 2022» և «Հայաստանում ամենաարագ շարժական ցանց 2022» մրցանակները։

2023 թվականից սկսած Ucom-ը, իր ցանցի ընդլայնման ռազմավարական ծրագրի շրջանակներում, ընդլայնել է ֆիքսված կապի ցանցը մի շարք մարզային քաղաքներում՝ Գորիս, Գավառ, Իջևան, Սևան, Աշտարակ, Արտաշատ, Նոր Հաճն, Բյուրեղավան և Եղվարդ, ինչպես նաև Ջրվեժ և Զովունի գյուղերում և Երևանի Քանաքեռ, Հին Ավան, Անաստասավան, Հաղթանակ և Սիլիկյան թաղամասերում։

Նույն թվականին ընկերությունը ստացել է կառավարման համակարգի ISO 9001 և տեղեկատվական անվտանգության ISO/IEC 27001 միջազգային ստանդարտներին համապատասխանության հավաստագրեր։

2024 թվականին Ucom-ը գործարկել է նոր սերնդի 5G ցանցը, որը տարեվերջին հասանելի է եղել 28 քաղաքում և Բագրատաշենի սահմանային անցակետում։ Նույն թվականին ընկերությունը ներդրել է պահուստային համակարգեր՝ կապի կայունության և արագության բարձրացման նպատակով, ինչպես նաև ընդլայնել է ֆիքսված ինտերնետի և հեռուստատեսության ծածկույթը ևս չորս քաղաքում։

2025 թվականի ապրիլին Ucom-ը համագործակցություն է սկսել բրիտանական Cerillion ընկերության հետ՝ համակցված OSS/BSS համակարգի ներդրման ուղղությամբ, որի նպատակն է ընկերության ծառայություններն ու հաճախորդների տվյալները տեղափոխել միասնական հարթակ։

Նույն թվականի ապրիլին Ucom-ը գործարկել է Uplay հեռուստատեսային և մեդիա հարթակը՝ MediaKind ընկերության հետ համագործակցությամբ։ Հարթակը առաջարկում է բազմաթիվ սարքերով համաժամանակյա դիտման հնարավորություն, Android Smart Box լուծում, ավելի քան 200 հեռուստաալիք և ֆիլմերի ու սերիալների բովանդակություն, այդ թվում՝ Armflix-ի արտադրանքը։ Uplay-ը հասանելի է նաև OTT ձևաչափով։

2025 թվականի հունիսին ընկերությունը գործարկել է 5G ցանցը Երևանում։ Լայնածավալ տեխնիկական աշխատանքների արդյունքում 5G ցանցը հասանելի է դարձել 48 քաղաքներում և ավելի քան 600 բնակավայրերում, ինչպես նաև հիմնական ավտոմայրուղիներում և սահմանային անցակետերում։ Ցանցը կառուցվել է Nokia ընկերության հետ համագործակցությամբ և հասանելի է դարձել Հայաստանի բնակչության շուրջ 94.5 տոկոսի համար։

Ucom-ը պատկանում է Գալաքսի ընկերությունների խմբին։

 Մրցանակներ և հավաստագրեր 
Ucom-ն ստացել է Speedtest by Ookla մրցանակներ՝ ըստ ինտերնետ արագության հիման վրա իրականացված չափումների․

 2017թ․ – «Հայաստանում ամենաարագ շարժական ցանց 2017» մրցանակ
 2021թ․ – Հայաստանում ամենաարագ ֆիքսված ցանց 2021» մրցանակ
 2022թ․ – «Հայաստանում ամենաարագ ֆիքսված ցանց 2022» և «Հայաստանում ամենաարագ շարժական ցանց 2022» մրցանակներ
 2023թ․-ին Ընկերությունն ստացավ կառավարման համակարգի ISO 9001 և տեղեկատվական անվտանգության բարձր ստանդարտին համապատասխանելու ISO/IEC 27001 հավաստագիր։ 
 2025թ․-ին  Ucom-ն ստացավ  ISO 37001 և ISO 37301 ՝ Կոռուպցիայի և կաշառակերության հակազդման և Համապատասխանության կառավարման համակարգի (Compliance Management System)  միջազգային ստանդարտի հավաստագրեր։

 Կորպորատիվ սոցիալական պատասխանատվություն 
Ucom-ը մշտապես ներդրում է կատարում Հայաստանի տեխնոլոգիական առաջընթացում, նպաստում է երիտասարդների համար տեխնոլոգիական կրթության հասանելիությանը, աջակցում է վերականգնվող էներգիայի կիրառմանը և կանաչ նախաձեռնությունների իրագործմանը՝ աջակցելով համայնքների կայունությանը։

 Գործընկերներ 
2024 թվականին Ucom-ը հայտարարել է ցանցի արդիականացման նոր փուլի մեկնարկի մասին, որի շրջանակում Երևանում ստորագրվել են համագործակցության համաձայնագրեր Nokia և MediaKind ընկերությունների հետ։

2025 թվականի ապրիլին Ucom-ը սկսել է համագործակցություն բրիտանական Cerillion ընկերության հետ՝ համակցված OSS/BSS համակարգի ներդրման նպատակով, որը նախատեսված է ընկերության ծառայությունների և հաճախորդների տվյալների տեղափոխման համար միասնական հարթակ։ Համակարգը հիմնված է ավտոմատացված կառավարման լուծումների վրա։

 Ծանոթագրություններ 

 Արտաքին հղումներ 
 Պաշտոնական կայք

Կատեգորիա:2009 հիմնադրումներ Հայաստանում
Կատեգորիա:Հայաստանի Ինտերնետ պրովայդերներ
Կատեգորիա:Հայաստանի կաբելային հեռուստատեսության օպերատորներ
Կատեգորիա:Հայաստանի հեռահաղորդակցական ընկերություններ